### NN 155/2025 (23.12.2025.), Pravilnik o načinu vođenja evidencije vojnih obveznika i izvršavanju vojne obveze

MINISTARSTVO OBRANE

2330

Na temelju članka 21. stavka 4. Zakona o obrani (»Narodne novine«, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18., 70/19., 155/23. i 136/25.), donosim

PRAVILNIK

O NAČINU VOĐENJA EVIDENCIJE VOJNIH OBVEZNIKA I IZVRŠAVANJU VOJNE OBVEZE

I. OPĆE ODREDBE

Članak 1.

(1) Ovim Pravilnikom uređuje se način vođenja evidencije vojnih obveznika, pozivanje vojnih obveznika na izvršavanje vojne obveze, obveza služenja u pričuvnom sastavu, naknade, obrazac vojne iskaznice i pitanja pokretanja prekršajnog postupka.

(2) Izrazi koji se koriste u ovom Pravilniku, a koji imaju rodno značenje odnose se jednako na muški i ženski rod.

II. EVIDENCIJA VOJNIH OBVEZNIKA

Članak 2.

(1) Evidencija vojnih obveznika vodi se u elektroničkom obliku u informacijskom sustavu vojne evidencije i na obrascima vojne evidencije generiranim iz informacijskog sustava vojne evidencije.

(2) Izgled, sadržaj i način popunjavanja obrazaca vojne evidencije iz stavka 1. ovoga članka uputom određuje čelnik ustrojstvene jedinice Ministarstva obrane nadležne za vojnu obvezu.

Članak 3.

(1) U evidenciju vojnih obveznika unose se sljedeći podaci: ime, prezime, ime roditelja; osobni identifikacijski broj, dan, mjesec, godina, mjesto, općina/grad i država rođenja, državljanstvo; prebivalište i boravište; zvanje i stupanj obrazovanja, zanimanje, zaposlenje, bračno stanje, podaci o djeci; sposobnost za vojnu službu; temeljno vojno osposobljavanje odnosno civilna služba, služenje u pričuvnom sastavu; vojna izobrazba i obuka, vojne vježbe; dodjela čina i promicanje u čin, gubitak čina; odlikovanja; vrijeme provedeno u Domovinskom ratu, mjesto i vrijeme sudjelovanja u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu; podaci o kažnjavanju; boravak u inozemstvu, ocjene, rezultati, postignuća i ostali podaci važni za obranu.

(2) Novak koji se prijavljuje diplomatskoj misiji odnosno konzularnom uredu Republike Hrvatske radi uvođenja u vojnu evidenciju popunjava upitnik koji sadrži sljedeće podatke: ime, prezime, ime roditelja; osobni identifikacijski broj, dan, mjesec, godina, mjesto, općina/grad i država rođenja, državljanstvo; adresa u inozemstvu; datum početka boravka u inozemstvu; adresa prebivališta u Republici Hrvatskoj; zvanje i stupanj obrazovanja te zanimanje.

III. POZIVANJE VOJNIH OBVEZNIKA NA IZVRŠAVANJE VOJNE OBVEZE

Članak 4.

(1) Vojnom obvezniku dostavlja se pojedinačni poziv radi uvođenja u vojnu evidenciju, upućivanja na zdravstvene preglede i psihologijska ispitivanja, upućivanja na temeljno vojno osposobljavanje, ažuriranja podataka u evidenciji vojnih obveznika, priopćavanje ratnog rasporeda, upućivanja na osposobljavanje i mobilizacije Oružanih snaga Republike Hrvatske (u daljnjem tekstu Oružane snage).

(2) Pojedinačni poziv iz stavka 1. ovoga članka dostavlja se vojnom obvezniku u skladu s pravilima o posrednoj dostavi propisanim zakonom kojim se uređuje opći upravni postupak.

(3) Opći poziv objavljuje se radi uvođenja vojnih obveznika u vojnu evidenciju i opće mobilizacije.

IV. REVIZIJSKI PREGLED

Članak 5.

Osobu kojoj je prestala vojna obveza jer je ocijenjena nesposobnom za vojnu službu, nadležni područni odjel za poslove obrane može, po službenoj dužnosti ili na njezin zahtjev, uputiti na revizijski pregled radi utvrđivanja sposobnosti za vojnu službu.

V. OBVEZA SLUŽENJA U PRIČUVNOM SASTAVU

Članak 6.

(1) Nadležni područni odjel za poslove obrane poziva pričuvnike na službu u Oružane snage radi smotriranja, vježbe, vojne izobrazbe i obuke i obavljanja drugih dužnosti vojne obveze.

(2) Pozivanje pričuvnika u Oružane snage u miru nalaže ministar obrane.

VI. NAKNADE

Članak 7.

(1) Pričuvnici koji su pozvani na izvršenje vojne obveze ostvaruju pravo na novčanu naknadu čiju visinu odlukom određuje ministar obrane.

(2) Vojni obveznik koji je pozvan zbog izvršavanja vojne obveze ima pravo na naknadu troškova javnog prijevoza u visini cijene karte najjeftinijeg javnog prijevoza i to pri dolasku u Ministarstvo obrane ili Oružane snage od mjesta prebivališta ili boravišta do mjesta u kojem se treba javiti nadležnom tijelu, a pri povratku od mjesta u kojem je izvršavao vojnu obvezu do mjesta prebivališta ili boravišta.

(3) Ako od prebivališta odnosno boravišta vojnog obveznika do mjesta izvršenja vojne obveze nema organiziranog javnog prijevoza, naknada troškova prijevoza isplatit će se po prijeđenom kilometru u visini i na način propisan Kolektivnim ugovorom za državne službenike i namještenike.

(4) Vojni obveznik čije je prebivalište ili boravište udaljeno više od 50 kilometara od mjesta izvršenja vojne obveze ima na dan putovanja pravo na naknadu u visini dnevnice za službeno putovanje propisane Kolektivnim ugovorom za državne službenike i namještenike.

VII. OBRAZAC VOJNE ISKAZNICE

Članak 8.

(1) Vojna iskaznica izgledom je pravokutnog oblika veličine 85 x 120 mm i sadrži 30 brojem označenih stranica. Grafička podloga prednje i zadnje strane vojne iskaznice smeđe je boje gumiranog knjigovežnog platna. Na sredini prednje strane nalazi se grb Republike Hrvatske u zlatnoj boji iznad kojeg se nalazi natpis »REPUBLIKA HRVATSKA«, a ispod grba natpis »VOJNA ISKAZNICA«.

(2) Obrazac vojne iskaznice iz stavka 1. ovog članka nalazi se u Prilogu 1 ovoga Pravilnika i njegov je sastavni dio.

(3) U vojnu iskaznicu upisuju se podaci o vojnom obvezniku: ime, prezime, ime roditelja; osobni identifikacijski broj; dan, mjesec i godina rođenja, mjesto i država rođenja; krvna grupa; ocjena sposobnosti za vojnu službu; temeljno vojno osposobljavanje, dragovoljno vojno osposobljavanje, služenje vojnog roka; civilna služba, reguliranje vojne obveze na drugi način; vojnostručna specijalnost; dodjela čina i promicanje; sudjelovanje na vojnoj vježbi; naziv nadležne ustrojstvene jedinice Ministarstva obrane koja vojnog obveznika vodi u evidenciji; ratni raspored; sudjelovanje u ratu; zamjena vojne iskaznice; prestanak vojne obveze te mjesto i datum svečane prisege.

(4) Pri stupanju na temeljno vojno osposobljavanje u vojnu iskaznicu unosi se fotografija ročnika koju ovjerava nadležna ustrojstvena jedinica Oružanih snaga.

(5) Zabranjeno je iznošenje vojne iskaznice izvan granica Republike Hrvatske i njezino umnožavanje.

Članak 9.

Vojni obveznik koji izgubi vojnu iskaznicu ili na drugi način ostane bez nje, obvezan je u roku osam dana od dana nestanka vojne iskaznice prijaviti gubitak nadležnom područnom odjelu za poslove obrane koji ga vodi u evidenciji te će nadležni područni odjel za poslove obrane izdati vojnom obvezniku novu vojnu iskaznicu.

Članak 10.

(1) Vojni obveznik trajno zadržava izdanu vojnu iskaznicu, ako odredbama ovoga Pravilnika nije drugačije određeno.

(2) Vojna iskaznica se zamjenjuje ako:

– je neupotrebljiva zbog oštećenja

– u njoj nema slobodnih razdjela za upis novih podataka

– ako fotografija u vojnoj iskaznici više ne odgovara izgledu vojnog obveznika.

(3) Vojni obveznik kojemu prestane vojna obveza zbog prestanka hrvatskog državljanstva, dužan je vratiti vojnu iskaznicu nadležnom područnom odjelu za poslove obrane gdje se vodi u vojnoj evidenciji u roku od 15 dana od dana primitka izvršnog rješenja o prestanku državljanstva te mu se na njegov zahtjev izdaje potvrda o reguliranju vojne obveze.

VIII. PREKRŠAJNI POSTUPAK

Članak 11.

(1) Nadležni područni odjel za poslove obrane pokreće prekršajni postupak protiv vojnog obveznika koji se bez opravdanog razloga ne odazove naznačenom tijelu u mjestu i vremenu navedenom u pojedinačnom odnosno općem pozivu.

(2) Prekršajni postupak iz stavka 1. ovoga članka nadležni područni odjel za poslove obrane pokreće u roku od osam dana od dana počinjenja prekršaja propisanih odredbama zakona kojim se uređuje obrana.

(3) Sadržaj pisane obavijesti o namjeri podnošenja optužnog prijedloga i sadržaj optužnog prijedloga propisani su odredbama zakona kojima se uređuje prekršajni postupak.

IX. ZAVRŠNE ODREDBE

Članak 12.

Danom stupanja na snagu ovoga Pravilnika prestaje važiti Pravilnik o načinu vođenja evidencije vojnih obveznika i izvršavanju vojne obveze (»Narodne novine«, br. 114/14. i 102/17.).

Članak 13.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/25-02/8
 Urbroj: 512-01-25-1
 Zagreb, 22. prosinca 2025.

Potpredsjednik
 Vlade Republike Hrvatske
 i ministar obrane
 Ivan Anušić, v. r.

PRILOG 1

![](/files/_web/sluzbeni-dio/2025/133473/images/26319.jpg)

![](/files/_web/sluzbeni-dio/2025/133473/images/26311.jpg)

![](/files/_web/sluzbeni-dio/2025/133473/images/26304.jpg)

![](/files/_web/sluzbeni-dio/2025/133473/images/26295.jpg)

![](/files/_web/sluzbeni-dio/2025/133473/images/26288.jpg)

![](/files/_web/sluzbeni-dio/2025/133473/images/26281.jpg)

![](/files/_web/sluzbeni-dio/2025/133473/images/26274.jpg)

![](/files/_web/sluzbeni-dio/2025/133473/images/26267.jpg)

![](/files/_web/sluzbeni-dio/2025/133473/images/26257.jpg)